b'\n_START_ARTICLE_\nVolmer Erik Reinholdt Nissen\n_START_SECTION_\nTidlige \xc3\xa5r\n_START_PARAGRAPH_\nSom student fra Frederiksborg Statskole p\xc3\xa5begyndte han sit jurastudium i 1936 p\xc3\xa5 K\xc3\xb8benhavns Universitet. I juni 1941 f\xc3\xa6rdiggjorde han sine studier med det, der dengang hed f\xc3\xb8rste karakter \xe2\x80\x93 som dengang Danmarks yngste cand.jur., kun 22 \xc3\xa5r gammel._NEWLINE_Efter en kort tid i K\xc3\xb8benhavns magistrats 1st. afdeling, tiltr\xc3\xa5dte han 1. maj 1942 en stilling som politifuldm\xc3\xa6gtig ved K\xc3\xb8benhavns politis unders\xc3\xb8gelseskamre. Som politifuldm\xc3\xa6gtig havde dengang et n\xc3\xa6rt samarbejde med de tilknyttede kriminalfolk, hvor man kunne l\xc3\xa6re et og andet.\n_START_SECTION_\nPolitifuldm\xc3\xa6gtig i K\xc3\xb8benhavns Politi og modstandsmand\n_START_PARAGRAPH_\nIndledningsvis var de sager, Volmer Nissen besk\xc3\xa6ftigede sig med, ret ukomplicerede. Sagerne var i h\xc3\xb8j grad p\xc3\xa5virket af bes\xc3\xa6ttelsen, s\xc3\xa5ledes at eksempelvis cykeltyverier ikke blot var en lille ting. Cykler var en mangelvare, og straffen var st\xc3\xa6rkt afh\xc3\xa6ngig af, om der var tale om brugstyveri, der kunne straffes med h\xc3\xa6fte \xe2\x80\x93 og g\xc3\xb8res betinget -, eller om reelt tyveri, der bet\xc3\xb8d f\xc3\xa6ngsel i et halvt \xc3\xa5r. Ubetinget._NEWLINE_Senere kom han ogs\xc3\xa5 til at besk\xc3\xa6ftige sig med blandt andet Magstr\xc3\xa6demordet samt overskridelser af rejsetilladelser, hvor han for f\xc3\xb8rste gang gjorde erfaring med f\xc3\xa6nomenet politifuldm\xc3\xa6gtig Leifer, chef for politiets visumkontor. Ved bes\xc3\xa6ttelsen blev den almindelige danske borger afsk\xc3\xa5ret fra frit at rejse til Sverige uden nogen s\xc3\xa6rlig anledning; tyskerne \xc3\xb8nskede ikke ukontrolleret f\xc3\xa6rdsel over \xc3\x98resund. Man overlod det til dansk politi at administrere rejsetilladelserne, der stort set kun blev givet til forretningsrejser af en vis st\xc3\xb8rrelse og markante familiebegivenheder. Rejste man uden lovlig tilladelse og blev opdaget, kunne man regne med at f\xc3\xa5 f\xc3\xa6ngselsstraf._NEWLINE_Omend ingen var i tvivl om, hvor Volmer Nissens sympatier l\xc3\xa5 under bes\xc3\xa6ttelsen, spillede han dog indledningsvis ingen aktiv rolle i modstandsarbejdet indtil en dag, hvor hans barndomskammerat Helge Mogensen fra Studenternes Efterretningstjeneste dukkede op i unders\xc3\xb8gelseskammeret. Han ville gerne have hj\xc3\xa6lp til at f\xc3\xa5 repareret v\xc3\xa5ben, hvilket Volmer Nissen fik fasciliteret. Derudover, havde Helge Mogensen brug for at f\xc3\xa5 tjekket nogle folk, der var blevet udpeget som stikkere. En rolle, som Volmer Nissen tog p\xc3\xa5 sig frem til krigens slutning.\n_START_SECTION_\n19. september 1944\n_START_PARAGRAPH_\n19. september 1944 m\xc3\xa5tte Volmer Nissen flygte henover tagene ved K\xc3\xb8benhavns byret. Tyskerne havde bestemt, at det danske politi skulle fjernes. Volmer Nissen levede under jorden frem til december 1944 med en ny identitet som forsikringsagent. I forbindelse med et tandl\xc3\xa6gebes\xc3\xb8g, blev han klar over, at statsadvokat J\xc3\xb8rgen Trolle var i gang med at sammens\xc3\xa6tte et korps af jurister, som anklagere ved sit kontor og derfor gerne ville i kontakt med Volmer Nissen. Juristerne skulle tage sig af ikke-politiske sager, dvs. almindelige kriminalsager. At politiet ikke eksisterede var jo ikke ensbetydende med mindre kriminalitet. Snarere tv\xc3\xa6rtimod.\n_START_SECTION_\nStatsadvokatfuldm\xc3\xa6gtig i statsadvokaturen for Sj\xc3\xa6lland 1944-1945\n_START_PARAGRAPH_\nOm et mord var politisk eller et udslag af almindelig kriminalitet kunne typisk afg\xc3\xb8res ved et bes\xc3\xb8g p\xc3\xa5 Retsmedicinsk Institut og en besigtigelse af liget, omend flere og flere rovmord hen mod krigens slutning blev kamuflere som stikkerlikvideringer. Politiske sager blev ikke efterforsket, men henlagt til efter krigen. Ellers m\xc3\xa5tte man fors\xc3\xb8ge at efterforske. Det indsatte vagtv\xc3\xa6rn m\xc3\xa5tte udelukkende p\xc3\xa5gribe folk og aflevere dem. Efterforskningen var overladt til juristerne._NEWLINE_Forbindelser inden for modstandsbev\xc3\xa6gelsen mente, at det ville v\xc3\xa6re en god ide, hvis Volmer Nissen flyttede til Hiller\xc3\xb8d den sidste tid f\xc3\xb8r befrielsen sammen med sin kone og lille s\xc3\xb8n. Her meldte han sig hos kammeraterne i ventegruppen \xe2\x80\x9dKulsvierbataillonen\xe2\x80\x9d, Frederiksborg Amt Vest, som han havde haft l\xc3\xb8bende samarbejde med i weekenderne. Og det var blandt andet med dem, at han deltog i opg\xc3\xb8ret med tyskerne, da befrielsesbudskabet havde lydt._NEWLINE_Han vendte derefter tilbage til K\xc3\xb8benhavn, hvor han blev, i lighed med kammeraterne inden for modstandsbev\xc3\xa6gelsen, der hovedsageligt tilh\xc3\xb8rte den af Arne Sejr stiftede \xe2\x80\x9dStudenternes Efterretningstjeneste\xe2\x80\x9d, S. E., indrulleret i Den Danske Brigade. Ogs\xc3\xa5 kaldet Danforces feltpolitidetachement. Relativt kort tid herefter blev han kaldt tilbage til statsadvokaturen, hvor man havde behov for hans aktive bistand.\n_START_SECTION_\nEfter befrielsen\n_START_PARAGRAPH_\nStatsadvokat J\xc3\xb8rgen Trolle \xc3\xb8nskede ikke at deltage i retsopg\xc3\xb8ret mod folk, der havde samarbejdet med bes\xc3\xa6ttelsesmagten.Dels fordi det kriminaliserede handlinger, der havde v\xc3\xa6ret anset som fuldt lovlige p\xc3\xa5 gerningstidspunktet, dels fordi det omfattede alt for mange handlinger af ringe strafv\xc3\xa6rdighed. Han mente, man burde koncentrere sig om en hurtig retsforf\xc3\xb8lgning i de grove sager om landsforr\xc3\xa6deri, s\xc3\xa5 retsopg\xc3\xb8ret kunne f\xc3\xa6rdigg\xc3\xb8res p\xc3\xa5 f\xc3\xa5 \xc3\xa5r._NEWLINE_Volmer Nissen fulgte Trolle og begyndte nu at m\xc3\xb8de i landsretten i stedet for byretten som anklager i en del af de sager, der l\xc3\xa5 efter 7 m\xc3\xa5neder uden politi. S\xc3\xa5vel almindelige sager som politisager, der var en overtr\xc3\xa6delse af s\xc3\xa6rlovgivningen, heriblandt sagen om de falske britiske pund, der var produceret i Sacsenhausen under krigen. Sagen medf\xc3\xb8rte en rejse til London for Volmer Nissen og afsl\xc3\xb8ringen af en historie, der var en kriminalroman v\xc3\xa6rdig.\n_START_SECTION_\nTilbage til K\xc3\xb8benhavns Politi og Edderkopsagen\n_START_PARAGRAPH_\nDa Statsadvokat Trolle blev udn\xc3\xa6vnt til landsdommer, valgte Volmer Nissen at vende tilbage til politiadvokaturen, hvor han blev inviteret til at deltage i efterforskningen af sagen mod blandt andre Johannes Linde og Svend Aage Hasselstr\xc3\xb8m. Sagen der blev d\xc3\xb8bt Edderkop-sagen. Det blev en sag, der p\xc3\xa5 mange m\xc3\xa5der rystede Danmark, ikke mindst Volmer Nissen i kraft af sagens efterspil for en ikke-korrupt kriminalassistent._NEWLINE__NEWLINE_Ved Edderkopsagens afslutning fik Volmer Nissen sit eget unders\xc3\xb8gelseskammer, hvor sagerne bedst kunne karakteriseres som en blandet landhandel med alt fra mord, s\xc3\xa6delighedsforbrydelser, potentiel kunstsvindel, pengeskabsspr\xc3\xa6ngninger og trafikdrab.\n_START_SECTION_\nJuridisk chef for K\xc3\xb8benhavns Narkotikapoliti\n_START_PARAGRAPH_\nK\xc3\xb8benhavns Narkotikapoliti I september 1968 tiltr\xc3\xa5dte Volmer Nissen stillingen som juridisk leder af 8. unders\xc3\xb8gelsekammer i K\xc3\xb8benhavns politi, afdeling N. Narkotikaafdelingen \xe2\x80\x93 en stilling han bestred frem til sin pension i 1988. Volmer Nissen k\xc3\xa6mpede her ind\xc3\xa6dt for at skaffe politiet de forn\xc3\xb8dne redskaber imod narkokriminalitetens mordere engros med et st\xc3\xa6rk fokus p\xc3\xa5 bagm\xc3\xa6ndene. Han k\xc3\xa6mpede for en \xc3\xa6ndret lovgivning omr\xc3\xa5der som brugen af anonyme vidner og undercover agenter samt narkoh\xc3\xa6leri. Et arbejde, der i s\xc3\xa6rdeleshed blev officielt v\xc3\xa6rdsat af DEA i USA, der inviterede Volmer Nissen p\xc3\xa5 en storsl\xc3\xa5et og sp\xc3\xa6ndende rundrejse, der kunne virke som inspiration for et fremtidigt yderligere samarbejde._NEWLINE_Det skulle ligeledes blive DEA, der i f\xc3\xb8rste omgang aktivt hjalp med at skaffe \xe2\x80\x9cflash rolls\xe2\x80\x9d, dvs. kontanter i store m\xc3\xa6ngder, til fremvisning i forbindelse med k\xc3\xb8b af st\xc3\xb8rre narkopartier fra narkoens underverden. Og som til tider hjalp med at agere agenter ved handelen._NEWLINE_Politiadvokat Volmer Nissen, var en for nogen kontroversiel for andre popul\xc3\xa6r leder af narkotikapolitiet i K\xc3\xb8benhavn, hvor han i n\xc3\xa6sten samme periode var justitsministeriet repr\xc3\xa6sentant ved FN\xe2\x80\x99s \xc3\xa5rlige m\xc3\xb8der i f\xc3\xb8rst Geneve og siden Wien i \xe2\x80\x9cCommission on Narcotic Drugs\xe2\x80\x9d, dvs. fra 1970-1988. Her var det i s\xc3\xa6rdeleshed samarbejdet landene imellem, der var i fokus \xe2\x80\x93 nogle med st\xc3\xb8rre samarbejdsvilje end andre._NEWLINE_Volmer Nissen fortsatte med at v\xc3\xa6re i pressens s\xc3\xb8gelys frem til sin d\xc3\xb8d i 2008. Indledningsvis prim\xc3\xa6rt vedr\xc3\xb8rende narkopolitikken, men senere i s\xc3\xa6rdeleshed om Edderkopsagen, stikkerlikvideringer under bes\xc3\xa6ttelsen med mere. Han medvirkede i DRs dokumentarfilm Edderkop-aff\xc3\xa6ren i 2000 og i 2001 udkom Peter \xc3\x98vig Knudsens bog \xe2\x80\x9cEfter drabet\xe2\x80\x9d, hvor Volmer Nissen fort\xc3\xa6ller om sin deltagelse i modstandsarbejdet i kapitlet \xe2\x80\x9cDe kalkede grave\xe2\x80\x9d. Volmer Nissen deltog endvidere i Peter \xc3\x98vig Knudsen og Martin Henriksens dokumentarfilm \xe2\x80\x9cMed ret til at dr\xc3\xa6be\xe2\x80\x9d, der ligeledes omhandlede stikkerlikvideringerne under bes\xc3\xa6ttelsen.'